Covid-19-samevatting: Vreemde kindersiekte in NY; betogings in Duitsland, IsraelHawelose persone slaap op ‘n moltrein in Brooklyn, New York (6 Mei 2020) (Foto: AP Photo/Frank Franklin II, File) Vreemde kindersiekte in New York Nog twee kinders in New York is dood weens ŉ tipe “toksieseskoksindroom” siekte wat dokters vermoed moontlik met die koronavirus-pandemie verband hou. Die kleuters wat gesterf het, is behandel vir simptome soortgelyk aan Kawasaki-siekte, ŉ geheimsinnige en seldsame siekte, en het positief getoets vir Covid-19, het goewerneur Andrew Cuomo Saterdag aangekondig. “Die siekte het reeds die lewens van drie jong New Yorkers geëis,” het hy gesê. “Dit is die laaste ding wat ons nodig het in hierdie tyd, met al die angs wat ons reeds beleef. Nou moet ouers boonop bekommerd wees of hul kinders besmet was of nie.” Cuomo het geen verdere besonderhede oor die twee sterftes verskaf nie. ŉ Vyfjarige seun is Donderdag aan dieselfde siekte oorlede. Altesaam 73 kleuters en jong kinders in New York word behandel vir die geheimsinnige siekte, wat ŉ vermoedelik dodelike inflammasie van bloedvate insluit. Tot dusver het die koronavirus vermoedelik slegs ŉ geringe impak op kinders. ŉ Klein deel van die sterftes van die pandemie was jong mense, en byna almal het ander gesondheidstoestande onder lede gehad. Die nuwe inligting dui daarop dat die virus kinders moontlik op ŉ ander manier aanval as volwassenes. Die talle kinders, wat Kawasaki-agtige simptome onder lede het, is nie noodwendig met Covid-19 gediagnoseer nie, want hulle het nie die tipiese asemhalingsimptome gehad wat die koronavirus by volwassenes veroorsaak nie. Buiten die 73 gevalle in New York het gesondheidsbeamptes gesê daar is moontlik soortgelyke gevalle landswyd wat nog nie met Covid-19 verbind is nie. Gesondheidsbeamptes in New York sal met die sentrum vir siektebeheer werk om ŉ protokol te ontwikkel sodat ander state soortgelyke gevalle kan identifiseer. Minstens 26 612 Covid-19 sterftes is reeds in New York aangemeld en 57 180 persone het herstel. Wêreldwyd is meer as 4 miljoen gevalle reeds aangemeld. Betogings teen afsonderingsreëls in Duitse stede Betogers by die Cannstatter Wasen in Stuttgart (9 Mei 2020) (Foto: Sebastian Gollnow/dpa via AP) Duisende persone het Saterdag in Duitse stede betoog teen die beperking wat op hul openbare lewe geplaas word in ŉ poging om die koronavirus-pandemie te beperk, alhoewel meeste van die beperkings reeds opgehef of verslap is. Een van die grootste betogings was in Stuttgart, met kleiner betogings in Berlyn, München, Frankfurt en Keulen. Duisende persone het aan ŉ optog deelgeneem deur die Cannstatter Wasen in Stuttgart, ŉ groot feesterrein op die oewer van die Neckarrivier. ŉ Woordvoerder van die Stuttgart-polisie het gesê deelnemers aan die optog het grootliks steeds aan beskermingsmaatreëls voldoen. Die polisie het nie bevestig hoeveel mense aan die optog deelgeneem nie, maar owerhede het gesê dit is ŉ maksimum van 10 000 persone. ŉ Paar honderd mense het ook in Keulen betoog, maar sonder om die minimum afstand te hou en sonder enige gesigbedekkings. Hulle het ook verbygangers aangemoedig om hul gesigmaskers te verwyder. “ŉ Groot groep betogers het herhaaldelik onbetrokke mense aangemoedig om hul gesigbedekkings te verwyder en die winkels te betree sonder maskers. Ons het absoluut geen simpatie hiervoor nie,” het polisiekommissaris Uwe Jacob gesê. “Ek verstaan glad nie hoe enigiemand so iets in hierdie stadium kan eis nie. Duidelik verstaan hierdie mense nie dat dit nie net oor hulle eie gesondheid gaan nie, maar ook die lewens van ander mense.” Jacob was ook geskok om te sien dat kinders na die optog gebring is. Hy het gesê beamptes het die name van die leiers van die betoging en oorweeg om strafregtelike aanklagte aanhangig te maak as hulle die afsonderingsriglyne oortree het. Sowat 30 persone is Saterdag in Berlyn in aanhouding omdat hulle nie voldoen het aan sosiale distansiëring of higiëniese reëls voor die Reichstag-parlementsgebou nie. Duitsland het geleidelik afsonderingsriglyne begin ophef. Winkels is toegelaat om te heropen, maar talle kroeë en restaurante bly gesluit of is slegs oop vir wegneemetes. Duitsers kon vanaf verlede Maandag weer haarkappers besoek onder streng higiëniese riglyne en meer skoliere is toegelaat om terug te keer skool toe. Speelgronde is ook oopgemaak. Gesigmaskers is verpligtend. Minstens 171 324 gevalle van Covid-19 is in Duitsland aangemeld met 7 549 sterftes. Betogings in Israel Inwoners dra gesigmaskers in Tel Aviv, Israel (9 Mei 2020) (Foto: AP Photo/Oded Balilty) Honderde persone het Saterdagaand in Tel Aviv en elders in Israel betoog teen eersteminister Benjamin Netanyahu en maatreëls om die koronavirus-afsonderingsperiode op te hef. Honderde inwonende dokters het buite die Habima-teater buite Tel Aviv bymekaargekom om te betoog dat hulle weer dieselfde lang skofte moet werk as voor die koronavirus-krisis. Voor die pandemie het hulle skofte van 26 uur gewerk, in teenstelling met die 12 uur-skofte tydens die pandemie. Die dokters voer aan as korter skofte moontlik is tydens ŉ groot gesondheidskrisis, dan moet dit na die tyd ook oorweeg word. Die betogers het gedreunsing “moegheid is gevaarlik” en plakkate rondgeswaai met die woorde “is interns slawe?” en “geen meer 26”. ŉ Paar honderd persone het elders in Tel Aviv betoog by Rabinplein teen die grootste regering ooit wat Woensdag beëdig sal word en vir die eerste 18 maande onder leiding sal staan van Netanyahu. Netanyahu se hofsaak oor aanklagte van korrupsie sal na verwagting op 24 Mei begin. Die betogers voer aan politici met strafregtelike aanklagte moet verbied word om ŉ regering te vorm. Israel se hoogste hof het egter Woensdag die Likud-party se petisie, teen nóg ŉ termyn vir Netanyahu, en teen ŉ koalisieooreenkoms wat hy met Benny Gantz, leier van die Blou en Wit-party aangegaan het, van die hand gewys. Israel het ŉ ongekende drie verkiesings in minder as ŉ jaar gehou, die laaste op 2 Maart. Die eenheidsooreenkoms tussen Netanyahu en sy voormalige teenstander Gantz, is gevorm om die verlammende politieke dooiepunt in die land te beëindig. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.